Reën-reën-waar-is-jy-Woordsnoer | Tannie Frannie
Dis bitterlik droog…en warm…
Op die stoeptrap bokant die vergane grasperk lê Tortellini (ons pofkat) soos ‘n sfinks en haar gewag op die astrante voëltjies wat tevergeefs na kossies kom soek, maak dat ek haar soos ‘n paria wil verjaag.
Gister het vriendinne my saamgeneem om die Palissander Kamerkoor se uitvoering te gaan beleef. Die tema: “Water is lewe”. Veertien uitsonderlike liedere met uitsonderlike begeleidings: tromme, perkussie, klanke voortgebring deur op verskeie maniere op hulle eie lywe te klap. (Toweragtig, soos wat hulle op dié manier die klank van ‘n reënbui naboots!) Eteriese sopraanstemme en basse wat die dreunsang van ‘n impi met gemak sou kon hanteer het gesorg vir ‘n musiekervaring kort duskant engelesang.
Ag, ek het so gehoop dat hulle sang die reën sou laat ontwaak! Dat die weerlig in die arena van die lug sou glim en die groot Akwarellis die harde landskap sou omtower in ‘n sege van wasige sagtheid, dat die kosbare water sou giet uit die hemele…
Selfs die oproerige “Dansgebed” – teks deur Abraham Fouché, musiek deur Péter Louis van Dijk – het nie gewerk nie…
Dwarrelwinddans om die vuur soos ‘n druppel so rond! Handeklap! Laat ons voete woerie-woerie, laat ons voete tamboer op die grond! Dans die rommelpotdans tot die donderaar dit hoor.
(Miskien moet ons in eensaamheid en afsondering saggies, saggies en deemoedig, vra vir die lafenis van die reën waarna ons so smag…Sodat ons suster haar asvaal karos kan kom oopsprei…)
Daarbuite in hulle swembad, ‘n waterpoel oorskadu deur wilgers en ‘n lae krans, het die eende bly roei, terwyl die soepele stemme van hierdie ongelooflike groep mense ons in vervoering gehad het. Hoe graag sou ek vir elke koorlid ‘n gazania wou gee, en vir die stigter en dirigent Sarita Hauptfleisch ‘n hele bos, sommer net om “dankie, dankie, dankie” te sê!
11 thoughts on “Reën-reën-waar-is-jy-Woordsnoer”
Oktober 14, 2019 om 7:05 vm
Hoe lekker klop my hart dat my lawwe woordsnoere nou deel is van jou lieflike, loflike ervaring. “Arm was ek gister..maar nou is ek ryk, skat, skat ryk.”💝🌻👑
Oktober 14, 2019 om 8:06 vm
Dis te pragtig. Ek sien die hele toneel in my gedagtes. Ai, ek hoop daar kom reën vir almal daar in die land.
Oktober 14, 2019 om 9:17 vm
Frannie op haar beste! Sjoe, goed gedoen!
Oktober 14, 2019 om 9:19 vm
Ai, dit was nou n lekkerleesartikel hierdie!
Oktober 14, 2019 om 10:22 vm
10 uit 10, tannie mag maar, hoor.
Oktober 14, 2019 om 11:55 vm
Sjoe, hierdie is pragtig geskryf!
Oktober 14, 2019 om 12:20 nm
Ek het hierdie beskrywing baie geniet.
Oktober 14, 2019 om 12:41 nm
Oktober 14, 2019 om 4:53 nm
Pragtig Frannie. Dankie dat ons daarin kon deel.
Oktober 14, 2019 om 6:42 nm
Jy toor met woorde, Frannie. Dis welgedaan.
Oktober 20, 2019 om 4:21 vm
pragtig! Gaan loer gerus ook na my blog asb almal. So lekker om mens se gedagtes te kan vaslê. Groete